Нэхугъэм и унэ — Къэбэрдей-Балъкъэр
«Си Къэбэрдей-Балъкъэрыр нэхугъэм и унэщ» республикэпсо зэпеуэм щытекIуахэр дыгъэгъазэм и 4-м ЩэнхабзэмкIэ я фондым щагъэлъэпIащ. Ар КъБР-м ЩэнхабзэмкIэ и министерствэмрэ республикэм Фэеплъхэр хъумэнымкIэ зэгухьэныгъэмрэ зэгъусэу къызэрагъэпэщащ. А Iуэхум и мыхьэнэр зэрыиныр, къыдэкIуэтей щIэблэм хэкупсэ лъагъуныгъэ яIэу, гъэсэныгъэ яхэлъу къэгъэтэджынымкIэ творческэ зэпеуэхэм къалэн щхьэпэ зэрагъэзащIэр жиIащ Фэеплъхэр хъумэнымкIэ зэгухьэныгъэм и тхьэмадэ, тхакIуэ Созаев Ахъмэт.
КъБР-м щэнхабзэмкIэ и министрым и къуэдзэ Тау Ритэ Фэеплъхэр хъумэнымкIэ зэгухьэныгъэм Iуэхур жэрдэм зэра-щIам, я щIыналъэм хуаIэ фIылъагъуны-гъэр зи лэжьыгъэм къытещ ныбжьыщIэ цIыкIухэм фIыщIэ яхуищIащ. «Дэ дыщыпсэу зэманыщIэм сабийр дэзыхьэхыр куэд мэхъу. Нэхъыжьхэм я къалэн нэхъыщхьэр щIэблэр щэнхабзэм, гъуазджэм дедгъэхьэхынырщ. Арыншамэ, лъэпкъи щыIэжынукъым», — жеIэ абы. Къэпсэлъам къызэрыхигъэщамкIэ, зэпеуэм къагъэхьа лэжьыгъэхэм уатхьэкъурт, нэхъыщхьэращи, дэтхэнэми зыщIам игу и псэ зэрыхилъхьар нэрылъагъут.
КъБР-м и СурэтыщIхэм я зэгухьэныгъэм и тхьэмадэ Темыркъан Геннадий ныбжьыщIэхэм я IэдакъэщIэкIхэм щытхъуащ я егъэджакIуэхэр чэнджэщкIэ къадэIэпыкъу фIэкIа я лэжьыгъэм хамыгъэIэбэну яжриIащ. «Сыт щхьэкIэ жыпIэмэ, балигъымрэ ныбжьыщIэмрэ я хъэтIыр зэщхьэщокIри, ар занщIэу нэрылъагъу мэхъу» — жиIащ абы.
Зэпеуэм зэрыхэтам и щыхьэт тхылъым рэ фэеплъ саугъэтхэмрэ иратащ Акизовэ Никие, Бережная Алинэ, Газаевэ Каринэ сымэ.
Илъэс 13 зи ныбжь нэмысахэм я деж япэ увыпIэр иубыдащ Лий Алихъан, етIуанэр — Кучменов зэшыпхъухэу Саидэрэ Аделиярэ зэдагуэшащ, ещанэ хъуащ — Мырзэкъан Дианэ.
Илъэс 13 нэхърэ нэхъыжьхэм я деж япэ увыпIэр щыхуагъэфэщащ Долговэ Анас- тасие, етIуанэр къихьащ Пак Анастасие, ещанэр Чичель Еленэрэ Теунэ Софиерэ зэдагуэшащ.
КъызэгъэпэщакIуэхэм зэрыжаIамкIэ, нэхъыфIу къалъыта сурэтхэр щагъэлъэгъуэну я мурадщ республикэм щаухуэ Сабий творчествэмкIэ уардэунэр къыщызэIуахкIэ.
Щомахуэ Залинэ.
